Duisende teken petisie ná klapper in hond se bek ontplofDit gaan na verwagting baie lank duur voor die hond ten volle herstel. Foto: Care2 Petitions Meer as 180 000 diereliefhebbers wêreldwyd het ŉ aanlynversoekskrif geteken waarin hulle daarop aandring dat kinders wat ŉ hond mishandel het, berading kry. Talle kinders in die stad San Lorenzo in die Suid-Amerikaanse land Paraguay was nie bloot tevrede om klappers op Oujaarsaand aan te steek nie, skryf die organiseerders van die petisie; daarom het hulle die vuurwerk op ŉ niksvermoedende hond gebruik. Luidens berigte was die groep kinders met die vuurwerk aan die speel toe hulle ŉ hond gewaar het. Hulle het haar nadergelok en haar ŉ klapper aangebied wat toe reeds aangesteek was. Soos honde maar maak, het sy die klapper in haar bek opgetel. Oomblikke later het dit ontplof en die hond met ernstige beserings gelaat. ŉ Weldoener het die beseerde dier na ŉ veearts geneem, maar sy het talle frakture in haar bek opgedoen, wat lank sal vat om te genees. Die organiseerders van die petisie meen al is die oortreders in dié geval kinders, wat gevolglik nie soos grootmense gestraf moet word nie, moet hulle dringend hulp kry om te keer dat hulle weer so iets aanvang met diere óf mense. “Dis ŉ bewese feit dat mense wat diere mishandel dikwels daartoe oorgaan om mense te mishandel. Daarom is dit uiters belangrik dat amptenare hierdie kinders help verstaan dat hul optrede verkeerd was en hulle die berading te bied wat hulle nodig het.” Die versoekskrif is Saterdag gesluit nadat die mikpunt van 200 000 handtekeninge bereik is.